[pic] | AZ EURÓPAI KÖZÖSSÉGEK BIZOTTSÁGA |

Brüsszel, 13.6.2007

COM(2007) 342 végleges

Javaslat

A TANÁCS HATÁROZATA

az Európai Közösség által az Energiaközösség 2007. június 29-én Podgoricában tartandó miniszteri tanácsi ülésén az ellátás biztonságával, a kölcsönös segítségnyújtással és az energiahatékonysággal kapcsolatos közösségi vívmányok kiterjesztésére vonatkozóan képviselendő álláspont kialakításáról

(előterjesztő: a Bizottság)

INDOKOLÁS

Az Európai Közösség javasolja a közösségi vívmányok kiterjesztését a szerződő felekre. Az Energiaközösséget létrehozó szerződés II. címe értelmében történő, fent említett kiterjesztésre az Energiaközösséget létrehozó szerződés 100. cikke ii. pontjának alkalmazásával kerül sor. Az Európai Közösség javasolja, hogy az alábbi két irányelv, valamint a következő rendelet kerüljön bele az említett eljárásba:

1. A villamosenergia-ellátás biztonságát és az infrastrukturális beruházások védelmét célzó intézkedésekről szóló, 2005/89/EK irányelv

2. A földgázellátás biztonságának megőrzését szolgáló intézkedésekről szóló, 2004/67/EK irányelv

3. A földgázszállító-hálózatokhoz való hozzáférés feltételeiről szóló, 1775/2005/EK rendelet

Ebben a vonatkozásban a Bizottság megvizsgálja, hogy melyek azok a megfelelő eszközök, amelyekkel biztosítható az érintett testületek szoros koordinációja és/vagy az említett testületek konszolidációja.

Az Energiaközösséget létrehozó szerződés 46. cikke értelmében fennálló konkrét jogi kötelezettség (kölcsönös segítségnyújtás) tekintetében, azaz a kölcsönös segítségnyújtási kötelezettség működtetésére vonatkozó eljárási aktus elfogadása tekintetében, az Európai Közösség a 100. cikk i. pontja alapján javasolni fogja az Energiaközösséget létrehozó szerződés 46. cikkében előírt határidő 2 vagy 3 évre való meghosszabbítását amiatt, hogy az EU jelenleg vizsgálja ezt a kérdést és következetlenség volna az Energiaközösséget létrehozó szerződés tekintetében előrelépni azelőtt, hogy az EU kialakította volna belső álláspontját. Különben fennáll a felek megkülönböztetésének veszélye (lásd a szerződés megkötéséről szóló határozat 4. cikkének (6) bekezdését (2006.5.29. – L198/15) 2006/500/EK). Az állandó magas rangú munkacsoportot felkérik, hogy készítsen az EU számára a szerződő felek álláspontját tükröző jelentést, amelyet később felhasználhatnak a kérdéssel kapcsolatos, EU-ban zajló viták során.

Ez a javaslat az Európai Közösség részéről nem képez pénzügyi kötelezettségvállalást. A javaslat pénzügyi vonatkozásainak áttekintésére az Energiaközösség 2008/2009-es költségvetéséről szóló későbbi javaslat keretében kerül sor.

Javaslat

A TANÁCS HATÁROZATA

az Európai Közösség által az Energiaközösség 2007. június 29-én Podgoricában tartandó miniszteri tanácsi ülésén az ellátás biztonságával, a kölcsönös segítségnyújtással és az energiahatékonysággal kapcsolatos közösségi vívmányok kiterjesztésére vonatkozóan képviselendő álláspont kialakításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 300. cikke (2) bekezdésének második albekezdésére,

tekintettel az Energiaközösséget létrehozó szerződés Európai Közösség általi megkötéséről szóló, 2006. május 29-i 2006/500/EK tanácsi határozatra és különösen annak 4. cikkére,

A KÖVETKEZŐKÉPPEN HATÁROZOTT:

Egyetlen cikk

Az Európai Közösség által az Energiaközösség 2007. június 29-én Podgoricában tartandó miniszteri szintű ülésére kidolgozott napirenddel kapcsolatban a Miniszteri Tanácsban képviselendő álláspontot e határozat melléklete tartalmazza.

Kelt Brüsszelben, […]-án/-én.

a Tanács részéről

az elnök

MELLÉKLET

A közösségi vívmányok kiterjesztése

A Közösség javasolja, hogy a villamosenergia-ellátás biztonságát és az infrastrukturális beruházások védelmét célzó intézkedésekről szóló, 2005/89/EK irányelvet és a földgázellátás biztonságának megőrzését szolgáló intézkedésekről szóló, 2004/67/EK irányelvet, valamint a földgázszállító-hálózatokhoz való hozzáférés feltételeiről szóló, 1775/2005/EK rendeletet – megfelelő átmeneti időszakok alkalmazása mellett – foglalják bele az Energiaközösséget létrehozó szerződésbe az említett szerződés 100. cikkének ii. pontja alapján.

Ebben a vonatkozásban a Bizottság megvizsgálja, hogy melyek azok a megfelelő eszközök, amelyekkel biztosítható az érintett testületek szoros koordinációja és/vagy a bizottságok konszolidációja.

Az ellátás biztonsága

Az Energiaközösséget létrehozó szerződés 29. cikke tekintetében a Közösség elfogadhat egy végrehajtási intézkedést (vagy mechanizmust), amely alapjában véve megismétli a villamosenergia-ellátás biztonságát és az infrastrukturális beruházások védelmét célzó intézkedésekről szóló, 2005/89/EK irányelv és a földgázellátás biztonságának megőrzését szolgáló intézkedésekről szóló, 2004/67/EK irányelv értelmében tagállami szinten tett kötelezettségvállalásokat, és a Közösség hozzájárulhat ahhoz, hogy a fent említett adatokat összesített formában közöljék az Energiaközösség Titkárságával.

Kölcsönös segítségnyújtás

Az Energiaközösséget létrehozó szerződés 44–46. cikke és annak az Energiaközösség keretében történő, a határidő 2 vagy 3 évre való meghosszabbítását célzó, – az Energiaközösséget létrehozó szerződés 100. cikkének i. pontja alapján történő – javasolt módosítása tekintetében a Közösség elfogadhatja

- biztonsági intézkedések és egy kölcsönös segítségnyújtási záradék bevezetését az energiapiacok regionális zavarainak esetére, amely alapjában véve újra lefekteti a 2003/54/EK irányelv 24. cikkében és a 2003/55/EK irányelv 26. cikkében foglaltakat[1] és egyéb hatályos közösségi vívmányokat; valamint

- egy ezt a kérdést vizsgáló munkacsoport létrehozását, amely legkésőbb egy éven belül jelentést készít az Energiaközösség Miniszteri Tanácsának.

Energiahatékonyság

Az Energiaközösséget létrehozó szerződés 35. cikke tekintetében a Közösség hozzájárulhat egy munkacsoport létrehozásához, amelynek feladata az Energiaközösségen belül felmerülő energiahatékonysággal kapcsolatos kérdések megoldását célzó részletes terv kidolgozása.

[1] A Tanácsban 2004. április 6-án elfogadott 7554/04. számú dokumentumból közvetlenül átvett szöveg.